**Pranešimas žiniasklaidai**

2025 liepos 31 d.

**Kelionės taps dar patogesnės – „Google Maps“ diegia naujas dirbtinio intelekto funkcijas**

**Taip lengviau: greitasis skaitymas**

|  |
| --- |
| * **„Google Maps“ plečia dirbtinio intelekto naudojimą – su programėle jau galima kalbėtis kaip su asistentu**
* **Programėlės paieškoje galima naudoti telefono kamerą ar nuotraukas**
* **Kai kurios funkcijos Europoje diegiamos lėčiau dėl griežtesnės duomenų apsaugos**
* **„Bitė“ gerina tinklo infrastruktūrą Lietuvos magistralėse ir pagrindiniuose keliuose**
 |

**Tam, kad išliktų populiarumo viršūnėje, 20-metį švenčianti žemėlapių programėlė „Google Maps“ testuoja naujas dirbtinio intelekto (DI) funkcijas. DI dar labiau palengvina informacijos paiešką ir kelionių planavimą. Vis dėlto kai kurių patobulinimų Lietuvos gyventojai vis tik gali ir nesulaukti, rašoma pranešime žiniasklaidai.**

„Google Maps“ jau viršija įprastos žemėlapių programėlės ribas. Šiuo metu amerikiečiai jau gali bendrauti su šia programėle kaip su „Chat GPT“ – ne tik įprastai ieškoti vietovių ir adresų, bet ir jai užduoti klausimų. Kol kas tik JAV į „Google Maps“ integruotas pokalbių robotas sugeneruoja atsakymus pagal realią informaciją apie vietoves ar žmonių atsiliepimus“, – pasakoja Mindaugas Rauba, „Bitės“ technologijų direktorius.

Pasak jo, tarp įdomiausių „Google Maps“ patobulinimų – atnaujinti paieškos formatai. Turintys naujausią programėlės versiją gali tiesiog nukreipti telefono kamerą į aplinkui esančius pastatus ar objektus. Programėlė it papildomas vaizdo filtras ekrane parodo, kas yra aplinkui – restoranai, įmonės, bankomatai ar kitos žemėlapyje pažymėtos vietos. Tai dar labiau palengvina naujų miestų bei vietovių tyrinėjimą.

„Taip pat galima naudotis išplėsta paieška, prie paieškos teksto pridedant nuotrauką. Pavyzdžiui, internete pamatėte labai skanios bandelės nuotrauką, tačiau nežinote, kur tokią galite paskanauti. „Google Maps“ gali surasti ir pasiūlyti arčiausiai jūsų esančias kavines ar kepyklėles, kurios turi būtent tokių ar labai panašių bandelių“, – sako „Bitės“ technologijų direktorius M. Rauba.

**Naujovės Europos gali ir nepasiekti**

Vis dėlto dar ne visos valstijose išbandomos naujos „Google Maps“ dirbtinio intelekto funkcijos veikia Europoje. Pasak M. Raubos, kai kurių patobulinimų galime ir nesulaukti.

„Įprastai visos „Google“ naujovės pirmiausiai diegiamos ir testuojamos JAV, kur bendrovė remiasi dideliais vietovės duomenų rinkiniais ir naudotojų elgsenos analize. Europoje pažangių funkcijų diegimą sulėtina griežtesni duomenų apsaugos reikalavimai bei būtinybė pritaikyti programėlę skirtingoms kalboms. Inovacijų greičiui įtakos turi ne tik teisinis reguliavimas, bet ir rinkos dydis. Tad kai kurios dirbtinio intelekto naujovės gali Lietuvą pasiekti gerokai vėliau nei kitas Europos šalis“, – paaiškina vienas skaitmeninių paslaugų bendrovės „Bitė“ vadovų.

Kaip pavyzdį jis pateikia šiuo metu „Google Maps“ toliau tobulinamą fotorealistinio vietovių vaizdo funkciją „Immersive View“ (liet. įtraukiantis vaizdas), leidžiančią virtualiai „pasivaikščioti“ po norimas vietas. Nors šis funkcionalumas pirmą kartą pristatytas dar 2022 metais, juo iki šiol galima naudotis tik keliuose populiariuose Europos miestuose – Londone, Paryžiuje, Venecijoje ir kt.

„Kad veiktų naujos „Google Maps“ funkcijos, reikalingas ir patikimas internetas, nes naujos funkcijos naudoja ir daugiau duomenų. Ypač tai aktualu kelionių metu, kai žemėlapių programėlė naudojama navigacijai ir norimų aplankyti vietovių paieškai. Vien nuo šių metų pradžios Lietuvoje atnaujinome 160 ryšio bokštų ir pastatėme 60 naujos kartos „Bitės“ ryšio bokštų tam, kad ryšys būtų kokybiškesnis. Tai – viena iš šiuo metu vykdomos tinklų modernizavimo programos dalių“, – apie sklandžias lietuvių keliones pasakoja M. Rauba.

**Kai kurie patobulinimai vyksta tyliai**

Nors apie didžiausias „Google Maps“ naujienas dažnai skelbiama garsiai, kai kurie patobulinimai įgyvendinami tyliai, pastebi pašnekovas.

„Pavyzdžiui, šiuo metu Lietuvoje galima sutikti „Google Street View“ komandą – automobilius ar specialią foto įrangą turinčius žmones, nors apie tai nebuvo skelbiama. Oficialiame „Google Street View“ tinklapyje galima susipažinti, kad šiemet bendrovė atnaujina vaizdus daugelyje šalies miestų bei miestelių. Numatyti vizitai ne tik Palangoje ar Zarasuose, bet ir tokiose vietovėse, kaip Kuršėnai ar Gruzdžiai Šiaulių rajono savivaldybėje“, – sako M. Rauba.

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, Jaunius.Spakauskas@bite.lt